Celtic-supportere

Celtic-supportere er supportere av den skotske fotballklubben Celtic FC fra byen Glasgow. I 2003 ble det beregnet at dette utgjorde tilsammen rundt ni millioner mennesker. En rekke fanziner og supporters' nettsteder er rettet mot klubben og dere er mer enn 160 supporterklubber i mer enn 20 land, rundt om i verden, herunder i Norge.
Celtics supportere kommer tradisjonelt fra de katolske lagene av det skotske samfunnet, og fra miljøer med bakgrunn fra irske innvandrere. Men de støtter alle spillere, uansett hvilken bakgrunn de har. I 2003 fikk Celtic-supporterne FIFAs fair play-pris og pris fra UEFA for deres eksemplariske oppførsel etter at 80 000 supportere hadde reist til Sevilla for å være med på UEFA-cupfinalen.

Tilskueroppslutning

Celtics hjemmebane er Celtic Park, i Parkhead i det østlige Glasgow. Celtic Park er det største fotballstadionet i Skottland, med en kapasitet på 60 832.
Celtic Park hadde i 2011/2012-sesongen  en gjennomsnittlig publikumsoppslutning på 50 904, og var i denne sesongen det 13. best besøkte hjemmebanen.

Finalen i UEFA-cupen i 2003

I 2003 nådde Celtic finalen i UEFA-cupen 2002/03 hvor de tapte 3-2 for FC Porto i en dramatisk kamp etter ekstraomganger. Det ble anslått at rundt 80 000 Celtic-supportere reiste til Sevilla og Olympiastadion. Celtene-supporterne ble etterpå tildelt priser fra både UEFA og FIFA for deres oppførsel under kampen.
Da FIFAs president Sepp Blatter delte ut prisen til Celtics supportere, beskrev han dem som «de beste i verden».
Før kampen hadde UEFAs sikkerhetsansvarlige for finalen Rafael Carmona uttalt: «Jeg tror ikke at 50 000 supportere vil reise til Sevilla. Det er galskap og en overdrivelse. Jeg tenker at et sannsynlig antall er 4 000. Vi snakker om en finale som spilles på en onsdag, en dag folk vanligvis er på arbeidet.»

Old Firm

Den sportslige rivaliseringen mellom Celtic og Rangers blir forsterket av de ulike sosiale, religiøse og politiske uttrykkene begge lagene representerer. Dette gjør at både Celtic og Rangers er fremtredende institusjoner i det skotske samfunnet i langt høyere grad enn noen av de andre store fotballklubbene i Storbritannia, og kanskje ellers i verden.
Bakgrunnen for denne rivaliseringen er den katolske innvandringen som først begynte med innflyttere fra det skotske høylandet og de vestlige øyene i Skottland, men senere med innvandrere fra Irland og særlig østeuropeiske land, særlig Litauen, Polen og Tsjekkoslovakia, men også Italia.
Men mange av innvandrerne er også protestanter, særlig fra Ulster, og disse tok med kulturen og de sterke anti-katolske tradisjonene fra dette området. Men også innvandrergrupper som jøder og mer nylige asylsøkere har gjort at byen har en lang tradisjon som kulturell møteplass, med de problemene dette også kan innebære.
De religiøse sekteriske spenningene i Glasgow favner derfor langt utenfor fotballen, men kommer her mest til uttrykk gjennom Old Firm-oppgjørene. Disse har skapt en møteplass hvor slike følelser er tillat. Men de religiøse forskjellene mellom klubbene supportere er fortsatt distinkte. 74% av Celtic-supporterne anser seg selv for å være katolikker, mens bare 4% ser på seg selv som protestanter. Tilsvarende tall for Rangers-supportere er 5% katolikker og 65% protestanter. På Rangers' Ibrox Stadium har det britiske flagget Union Flag en framtredende plass, mens på Celtic Park dominerer det irske flagget.

Norge

Celtic Supporters Club Norway (CSCN) ble stiftet i januar 1991 og fikk i løpet av den første sesongen 20 medlemmer. Den har siden vokst, og har nå (2012) rundt 200 medlemmer. Medlemmene får tilsendt medlemsbladet News from Paradise, tilbud på supporterartikler og invitasjon til fellesturer og kjøp av billetter til Celtic Park.